เหมราชขอถึงไตรมาส3 ทบทวนเป้าหมาย
เหมราชขอทบทวนเป้าหมายใหม่ก่อนถึงไตรมาส 3&nbsp; แม้ขายเกินเป้า เหตุหวั่นการเมืองป่วนอีกรอบ
1 มิ.ย. 2553

เหมราชขอทบทวนเป้าหมายใหม่ก่อนถึงไตรมาส 3  แม้ขายเกินเป้า เหตุหวั่นการเมืองป่วนอีกรอบ
นายเผ่าพิทยา สมุทรกลิน ผู้อำนวยการนักลงทุนสัมพันธ์และวางแผน บริษัท เหมราชพัฒนาที่ดิน(HEMRAJ) เปิดเผยว่า  ไตรมาสแรกบริษัทมียอดขายที่ดินนิคมอุตสาหกรรม 565ไร่ เกินครึ่งของเป้าหมายที่ตั้งไว้ทั้งปี 1 พันไร่ แต่ยังไม่มีการปรับเพิ่มเป้าหมาย เพราะผลของความรุนแรงทางการเมืองได้กระทบต่อยอดขายที่ดินช่วง 2 เดือนที่ผ่านมา และถึงแม้จะเป็นผลกระทบระยะสั้น แต่บริษัทต้องติดตามสถานการณ์ต่าง ๆ ว่าจะไม่มีเหตุการณ์เหนือความคาดหมายทางการเมือง และไม่มีเกมใต้ดินเกิดขึ้น 
“ขณะนี้ยังคงเป้าหมายรายได้รวมปีนี้ 60-80% จากปีที่ผ่านมามีรายได้ 2.3 พันล้านบาท แต่หากมีการปรับเพิ่มเป้าหมายการขายที่ดิน ก็อาจทำให้รายได้โตมากกว่าที่ตั้งเป้าหมายไว้” นายเผ่าพิทยา กล่าว 
ทั้งนี้ สัปดาห์ที่ผ่านมาบริษัทได้มีการเซ็นสัญญาขายที่ดินให้กับนักธุรกิจชาวญี่ปุ่น แม้จำนวนไร่ไม่มาก แต่ถือเป็นสัญญาณที่ดีว่าลูกค้าไม่ได้หนีหาย เพียงแต่ชะลอเพื่อให้การเดินทางเป็นไปด้วยความปลอดภัย เมื่อลูกค้ามั่นใจในการเดินทาง เชื่อว่าสถานการณ์จะกลับมาเป็นปกติ เพราะพื้นฐานประเทศไทยมีความแข็งแกร่ง 
ส่วนธุรกิจสาธารณูปโภค ปีนี้คาดว่าจะโต20% จากปีที่ผ่านมามีรายได้จากส่วนนี้ 700 ล้านบาท ซึ่งจะทำให้สัดส่วนรายได้จากสาธารณูปโภค อยู่ในช่วง 20-25%
สำหรับปีนี้บริษัทจะใช้งบเพื่อการลงทุนประมาณ2.7 พันล้านบาท แบ่งเป็น 1.3 พันล้านบาทลงทุนในโรงไฟฟ้า 700 ล้านบาทลงทุนในนิคมอุตสาหกรรม 200ลงทุนในโรงงานสำเร็จรูป ที่เหลืออีก 400 ล้านบาท เป็นการลงทุนอื่น ๆ ซึ่งเงินลงทุนเหล่านี้ยังไม่ได้รวมเงินลงทุนในอสังหาริมทรัพย์